**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: VFO/362-7/2016.

Napirend sorszáma:

**Előterjesztés**

**Hévíz Város Önkormányzat Képviselő-testületének**

**2016. november 30-ai nyilvános ülésére**

**Tárgy:** Rendeletalkotás a temetőkről és a temetkezés rendjéről

**Az előterjesztő:** Papp Gábor polgármester

**Készítette:**  Babics Tamás környezetvédelmi ügyintéző

Dr. Szládovics Eszter jogász

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**Tárgy és tényállás ismertetése**

**Tisztelt Képviselő-testület!**

A temetőkről és a temetkezés rendjéről szóló 19/2000. (XI. 30.) önkormányzati rendelet alkalmazását és ehhez kapcsolódóan a közszolgáltatás ellátását az időközben bekövetkezett jogszabályváltozások megnehezítették, ezért új önkormányzati rendelet megalkotása vált szükségessé.

**1. Alkalmazandó jogszabályok**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.).

A temetőkről és a temetkezésről szóló 1999. évi XLIII. törvény (a továbbiakban: Temetőtörvény).

A temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendelet (a továbbiakban: Korm. rendelet).

**2. A téma szakmai elemzése**

A temető fogalmát a Temetőtörvény 3. § a) pontja adja meg a következők szerint:

Temető: a település közigazgatási területén belüli, beépítésre szánt vagy beépítésre nem szánt, építési használata szerinti zöldfelületi jellegű különleges terület, amely kegyeleti célokat szolgál, közegészségügyi rendeltetésű, és amelyet az elhunytak eltemetésére, a hamvak elhelyezésére létesítettek és használnak, vagy használtak./

A Temetőtörvény 4 § (1) bekezdés alapján temető tulajdonosa az állam, a települési önkormányzat, vallási közösség, a helyi és országos nemzetiségi önkormányzat, gazdálkodó szervezet [régi Ptk. 685. § c) pont szabálya áthelyezve a Pp. 396. §-ba] és közhasznú szervezet lehet.

A temető beépítési előírásait a helyi építési szabályzatban kell meghatározni.

**A köztemető és az önkormányzat**

A köztemető fogalmát a Temetőtörvény 3. § b) pontja adja meg, mely alapján köztemető az önkormányzat tulajdonában lévő temető és temetőrész, továbbá az a nem önkormányzati tulajdonban lévő temető is, amelyben az önkormányzat - a temető tulajdonosával kötött megállapodás alapján - a köztemető fenntartására vonatkozó kötelezettségét teljesíti.

Az Mötv. 13. § (1) bekezdés alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok közé tartozik a köztemető kialakítása és fenntartása.

A Temetőtörvény. 5. § (3) bekezdése alapján köztemető fenntartója a települési önkormányzat.

A Temetőtörvény 6. § (3) bekezdés alapján a köztemető fenntartás rendeltetése, hogy az önkormányzat gondoskodjon az elhunytak elhelyezéséről. A temető fenntartását az önkormányzat saját maga, illetve - kegyeleti közszolgáltatási szerződés alapján - gazdálkodó szervezet útján is elláthatja.

Pp. 396. § E törvény alkalmazásában gazdálkodó szervezet a gazdasági társaság, az európai részvénytársaság, az egyesülés, az európai gazdasági egyesülés, az európai területi társulás, a szövetkezet, a lakásszövetkezet, az európai szövetkezet, a vízgazdálkodási társulat, az erdőbirtokossági társulat, az állami vállalat, az egyéb állami gazdálkodó szerv, az egyes jogi személyek vállalata, a közös vállalat, a végrehajtói iroda, a közjegyzői iroda, az ügyvédi iroda, a szabadalmi ügyvivői iroda, az önkéntes kölcsönös biztosító pénztár, a magánnyugdíjpénztár, az egyéni cég, továbbá az egyéni vállalkozó. Az állam, a helyi önkormányzat, a költségvetési szerv, az egyesület, a köztestület, valamint az alapítvány gazdálkodó tevékenységével összefüggő polgári jogi kapcsolataira is a gazdálkodó szervezetre vonatkozó rendelkezéseket kell alkalmazni.

SZMSZ 2. melléklet I. táblázat 2. pont településüzemeltetésen belül kötelező önkormányzati feladatként szerepel a köztemetők fenntartása a GAMESZ útján.

A kegyeleti közszolgáltatási szerződés az előterjesztés melléklete.

A Temetőtörvény 13. § alapján a temetőfenntartó feladata a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint a közcélú zöldfelületek karbantartása, szükség szerinti felújítása és gondozása. A temető területén belüli közcélú zöldfelületek és utak területe újabb temetési helyek létesítésével nem csökkenthető.

**3. A téma jogi elemzése**

A Temetőtörvény 6. § (4) bekezdése alapján köztemető esetén a temető használatának rendjét önkormányzati rendeletben kell szabályozni.

A temetőrendelet tartalmát a Temetőtörvény és a Korm. rendelet határozza meg a következők szerint:

Kötelező tartalmi elemek

A Temetőtörvény 41. § (3) bekezdés alapján települési önkormányzat rendeletben állapítja meg - a köztemetőre vonatkozóan – különösen

- a temető rendeltetésszerű használatához szükséges egyéb helyi, tárgyi és infrastrukturális feltételeket;

- a temető és ravatalozó használatának és igénybevételének szabályait;

- a temetési hely gazdálkodási szabályait;

- a sírhely méretezését, sírjelek alkalmazását, a kegyeleti tárgyak, növényzet elhelyezését, a sírgondozás szabályait;

- temetőben a kegyeleti közszolgáltatások feltételeit, a temetési hely megváltási díját, a temető fenntartási hozzájárulás díját, illetve a létesítmények vállalkozók részéről történő igénybevételének díját;

- a temetési szolgáltatás, illetőleg a temetőben végzett egyéb vállalkozói tevékenységek ellátásának temetői rendjét

**4. A temetői létesítmények**

A Temetőtörvény 9. § (1) bekezdése szerint a temető létesítése során a temetőtulajdonos

- utat,

- ravatalozót,

- a halottak ideiglenes elhelyezésére szolgáló tárolót és hűtőt,

- a temető bekerítését vagy élő sövénnyel való lehatárolását,

- vízvételi lehetőséget, illemhelyet,

- az utak sorfásítását,

- hulladéktárolót

- a Korm. rendeletben meghatározottak szerint köteles biztosítani.

Lezárt temetőben a Temetőtörvény 9. § (2) bekezdése szerint biztosítani kell az alábbi temetői létesítményeket:

- a temető bekerítését vagy élő sövénnyel való lehatárolását,

- vízvételi lehetőséget, illemhelyet,

- hulladéktárolót.

Az Árpád utcai temető a törvényben meghatározott minden infrastrukturális feltételnek megfelel, ami azonban nem mondható el az ergergyi városrészben található temetőről, ott ugyanis a ravatalozó épülete hiányzik.

A Korm. rendelet 5. § (1) szerint temetőben - temetkezési emlékhely kivételével - ravatalozót kell építeni. A temetkezési emlékhely fogalmát pedig a Temetőtörvény 3. §c) pontja határozza meg, ezek szerint *temetkezési emlékhely:* a temetőn kívül, különösen templomban, altemplomban, templomkertben, történeti kertben, urnacsarnokházban vagy más építményben és területen lévő, az elhunytak eltemetésére, urnák elhelyezésére és hamvak szétszórására szolgál.

Az egregyi településrészen lévő temető templomkertben található, tehát a temetkezési emlékhely fogalomkörbe illeszthető, ebben az esetben a Korm. rendelet hivatkozott szakasza szerint ravatalozó létesítményt építeni nem kell, ott a ravatalozás ravatalozó asztalon történhet. Ez a jelenlegi gyakorlatban is így történik, tehát **az egregyi településrész temetőjében az üzemeltetés, a temetőhasználat rendje nem változik, minden az eddigi gyakorlat szerint működik tovább**.

**5. A temető üzemeltetése**

A temető tulajdonosa köteles a temető fenntartásáról, továbbá üzemeltetéséről gondoskodni. Azonban, amíg a temető fenntartás a temetői létesítmények létrehozatalát, karbantartását, gondozását jelenti, addig a temető üzemeltetése a temető használatával összefüggő napi szintű irányítási feladatokat.

A Temető törvény 16. § (1) bekezdés alapján az üzemeltető

- meghatározza a temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjét;

- biztosítja az eltemetés (urnaelhelyezés) feltételeit, ideértve a temetési helyre való első temetést megelőzően a sírhely kiásásáról (sírásás) való gondoskodást;

- megállapítja a temetőlátogatók kegyeletgyakorlásának feltételeit, a nyitvatartási időt;

- biztosítja a ravatalozó, boncoló helyiség-csoport és ezek technikai berendezései, tárolók és hűtők, valamint a temető egyéb közcélú létesítményei (infrastruktúra) karbantartását, és működteti azokat;

- gondoskodik a temetőbe kiszállított elhunytak átvételéről, és biztosítja a temető nyitását, zárását;

- megőrzi a nyilvántartó könyveket;

- tájékoztatja a temetőlátogatókat;

- kijelöli a temetési helyeket;

- elvégzi a temető és létesítményeinek tisztán tartását, az utak karbantartását, síkosság mentesítését és a hó eltakarítást;

- összegyűjti és elszállítja a hulladékot;

- gondoskodik a temető rendjének betartásáról és betartatásáról;

- összehangolja a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíti a temetés és az urnaelhelyezés zökkenőmentes lefolytatását;

- gondoskodik az ügyfélfogadásról.

A Temetőtörvény 17. § (1) bekezdés alapján a temető üzemeltetését az a gazdálkodó szervezet láthatja el, amely a Korm. rendelet 54. §-ában meghatározott szakmai követelményeknek megfelel.

A Korm. Rendelet 54. § (1) bekezdése alapján temetőüzemeltetést az a gazdálkodó szervezet láthat el, amelynek vezetője vagy határozatlan idejű foglalkoztatási jogviszonyban álló alkalmazottja

- kertészeti, parkgondozó, illetőleg kertépítő szakképesítéssel, vagy

- középfokú kertészeti, parkgondozó, illetőleg kertépítő végzettséggel, illetve felsőfokú intézményben ilyen szaktárgyból vizsgával rendelkezik.

**6. A temetkezési szolgáltatási tevékenység**

A temetkezési szolgáltatási tevékenység a temetkezési szolgáltatást engedélyező hatóság engedélyével folytatható. /Temetőtörvény. 30. § (1) bekezdés/ A Temetőtörvény, és a Korm. rendelet meghatározza azokat a szakmai, műszaki, pénzügyi, kegyeleti, személyi feltételeket, amelyek teljesítése esetén folytatható a temetkezési szolgáltatás.

A Temetőtörvény 25. § (1) bekezdése meghatározza a temetkezési szolgáltatási tevékenységeket, amelyek teljes körűen vagy önállóan is végezhetők.

A temetkezési szolgáltatási tevékenységek a következők:

- a temetésfelvétel,

- az elhunytnak a kegyeleti igényeknek megfelelő temetésre való - az egészségügyi szolgáltató halottkezelési feladatkörébe nem tartozó és az egészségügyi intézmény területén kívül végzett - előkészítése,

- a temetéshez szükséges kellékekkel való ellátás, ideértve az eltemettető felé történő értékesítést is

- a ravatalozás,

- sírhelynyitás és visszahantolás,

- a sírba helyezés,

- a halottszállítás,

- a hamvasztás és az urnakiadás,

- az urnaelhelyezés,

- a hamvak szórása,

- az exhumálás,

- az újratemetés

**7. Díjak meghatározása az önkormányzati rendeletben**

A Temetőtörvény 40. § (2) bekezdés alapján a temető tulajdonosa, köztemető esetén az önkormányzat a temető üzemeltetésével és fenntartásával kapcsolatosan felmerült szükséges és indokolt költségek alapján állapítja meg

- a temetési hely, illetőleg az újraváltás díját,

- a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díját,

- a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjat,

- temetőbe való behajtás díját.

A díjak megállapításához **megalapozó számítások benyújtása szükséges.**

A Temetőtörvény 40. § (3) bekezdés alapján a felsorolt, a köztemetőkre vonatkozó díjak mértékét az önkormányzat rendeletben állapítja meg, amelyeket évente felül kell vizsgálni.

A Temetőtörvény 40. § (4) bekezdés alapján az egyes díjfajtákon belül a temetőben vállalkozásszerűen munkát végzők által fizetendő temető-fenntartási hozzájárulási díj mértéke az adott évben az egyes sírhelyekre megállapított megváltási díjtételek egyszerű számtani átlagának 5%-át nem haladhatja meg.

A Temetőtörvény 40. § (5) bekezdése alapján **a települési önkormányzat képviselő-testületének, a díj megállapításakor ki kell kérnie a fogyasztók területileg illetékes érdek- képviseleti szerveinek véleményét.**

A rendelet tervezetet a Társadalmi Egyesülések Zala Megyei Szövetsége (8900 Zalaegerszeg, Dísz tér 7.) és az Országos Temetkezési Egyesület és Ipartestület (1086 Budapest, Fiumei út 16.) érdekképviseleti szerveknek 2016. november hónapban megküldtük.

A felsorolt díjak szabályozása kötelező akkor is, ha az önkormányzat nem kíván díjfizetési kötelezettséget előírni, ekkor az ingyenességet díjfajtánként kell rögzíteni a rendeletben.

A temető rendeletben a fent felsorolt díjak szabályozhatók. További díjak meghatározására az önkormányzat nem rendelkezik felhatalmazással. /Pl.: halott átvételi, hamvak átvételi, halott kiadási, továbbszállítási díjak, szakszemélyzet jelenléte, ügyintézési díj, hangosítás, zene szolgáltatási díj, kellékátvételi díj/ Nem szedhető díj a temetőlátogatásért, a temetői utak használatáért és a temetési hely gondozásához igénybe vett vízért.

**8. Eljárási szabályok**

Nagyon fontos kiemelni, hogy az önkormányzati rendeletbe nem kerülhetnek olyan tárgykörök, amelyek megalkotására nincs a települési önkormányzat képviselő-testületének felhatalmazása. Ezek a tárgykörök valószínűleg a gyakorlatban felmerült tapasztalatok alapján kerültek az önkormányzati rendeletek szabályozási körébe, mint például:

- a rendelet nem írhatja elő, hogy csak a temető tulajdonosának hozzájárulásával, engedélyével lehet az elhunytat eltemetni;

- nem tiltható, engedélyhez nem köthető a „nem helyi lakos” eltemettetése, a fizetendő díj tekintetében sem lehet különbséget tenni helyi és nem helyi lakosok között,

- nem állapíthat meg az önkormányzati rendelet eltérő díjakat a megállapodás alapján köztemetőként üzemelő eltérő felekezetű temetők esetében;

- jogszabálysértő az olyan tartalmú rendelkezés, amely szerint a temetőben munkát (síremlék, valamint sírbolt építését, bontását, felújítását) csak olyan egyéni, vagy társas vállalkozás végezhet, amelynek a temető üzemeltetőjével illetve tulajdonosával szemben tartozása nincsen;

- a Temetőtörvényben felsorolt díjakon kívül egyéb díjakat nem lehet meghatározni, (üzemeltetői feladatokra nem lehet díjat előírni, pl. sírásás, sírhely ügyintézés);

- nem írható elő, hogy a temetési hely feletti rendelkezési jog megszűnik a sírhely gondozatlansága miatt;

- a sírjelek magasságát nem lehet rendeletben szabályozni (HÉSZ korlátozhatja!).

Az előterjesztéshez csatolt rendelet-tervezet az előterjesztésben felvázolt szabályozási pontok mentén tartalmazza azokat a rendelkezéseket, amelyeket önkormányzati rendeletben kell elhelyezni, de nem ismétli meg a központi jogszabályok rendelkezéseit.

Részletes indokolás az önkormányzati rendelet-tervezethez (a továbbiakban: Ör.):

* Az Ör 1. §-a: általános rendelkezéseket tartalmaz, nevesíti a temetőket, meghatározza annak hatályát, a fenntartás és üzemeltetésről gondoskodó szervezetet, a rendelkezési jogot és a kártérítési felelősség kérdéseit.
* Ör. 2. §-a: temető rendeltetésszerű használatához szükséges egyéb tárgyi és infrastrukturális feltételeket rögzítő rendelkezés.
* Az Ör. 3. §-a: a temető és ravatalozó használatának, igénybevételének szabályai, valamint a kegyeletgyakorlás rendje.
* Ör: 4-5. §-a: a temetési hely gazdálkodásának szabályai, a temetési helyek kategorizálása, az egyes sírhelyekben elhelyezhető koporsók ill. urnák számának meghatározása, a temetési hely megváltásának rendje.
* Ör. 6. §\_a: a temetési helyek méretezését tartalmazó rendelkezés.
* Az Ör 7. §-a: az egyes sírhelyhasználati idők szabályai, a lejáratkor és újra megváltáskor alkalmazandó szabályok.
* Ör. 8. §-a: a temetési hely gondozása, sírjelek alkalmazása, a hulladékgyűjtés és a növények, fák ültetésének szabályait tartalmazó rendelkezés.
* Ör. 9. §-a: az üzemeltetőre vonatkozó feladatokat leíró szabályozás.
* Az Ör. 10. §-a: a temetési szolgáltatás és a temetőben végzett vállalkozói tevékenységek ellátásának rendjét rögzítő rendelkezés.
* Ör. 11. §-a: a temetési helyek megváltásáról, újraváltásáról, a temetkezési szolgáltatóknak fizetendő díjakról, a temetőben vállalkozásszerűen munkát végzők temető-fenntartási hozzájárulásáról szóló rendelkezés, melynek díjtételeit a rendelet 1. melléklete tartalmazza.
* Ör. 12. §-a: a védett temetési helyek és síremlékek üzemeltetéséről, fenntartásáról szóló rendelkezés.
* Az Ör. 13. §-a: hatályba léptető ill. hatályt vesztő rendelkezés.

**Tisztelt Képviselő-testület!**

Kérem az előterjesztést megvitatni és a rendelet-tervezetet elfogadni szíveskedjék. A rendelet-tervezet elfogadása minősített többséget igényel.

**II.**

**Határozati javaslat**

1. Hévíz Város Önkormányzat Képviselő-testülete az előterjesztés 1. melléklete szerint jóváhagyja Hévíz Város Önkormányzat mint temetőtulajdonos és Hévíz Város Önkormányzat Gazdasági, Műszaki Ellátó Szervezete (8380 Hévíz, Kossuth L. u. 4/A.) mint temető üzemeltető közötti kegyeleti közszolgáltatási szerződést.

2. A Képviselő-testület megállapítja, hogy a kegyeleti közszolgáltatási szerződés időtartama határozott időre, 15 évre szól, 2017. január 1. napjától 2031. december 31. napjáig.

3. A Képviselő-testület felhatalmazza a polgármestert a szerződés aláírására.

Felelős: Papp Gábor polgármester

Határidő: 2016. december 31.

4. A Képviselő-testület elrendeli a temetőszabályzat elkészítését, a helyi rendelettel összhangba vonásával.

Felelős: Laczkó Mária intézményvezető

Határidő: 2017. január 31.

**III.**

**Az előterjesztés 1. melléklete**

**KEGYELETI KÖZSZOLGÁLTATÁSI SZERZŐDÉS**

**köztemető fenntartására és üzemeltetésére**

amely létrejött egyrészről **Hévíz Város Önkormányzat** (8380 Hévíz, Kossuth L. u. 1., adószáma: 15734374-2-20, képviseli: Papp Gábor polgármester), mint temető tulajdonos (a továbbiakban: Önkormányzat),

másrészről **Hévíz Város Önkormányzat Gazdasági, Műszaki Ellátó Szervezete** (8380 Hévíz, Kossuth L. u. 4/A., adószáma: 15434555-2-20, képviseli: Laczkó Mária intézményvezető), mint köztemető fenntartásával és üzemeltetésével megbízott gazdálkodó szervezet (a továbbiakban: Üzemeltető)

együttesen Felek között alulírott napon és helyen a következő feltételekkel:

1. Felek megállapodnak abban, hogy Hévíz város közigazgatási területén lévő Árpád utcai köztemető (hrsz. 1223) és a Hévíz-egregyi temetkezési emlékhely (hrsz. 023) hrsz (a továbbiakban együtt: temető) fenntartását és üzemeltetését Üzemeltető látja el.

2. Jelen szerződés határozott időre, 15 évre jön létre, **2017. január 1. napjától 2031. december 31. napjáig.**

3. Felek megállapítják, hogy Üzemeltető a köztemetők birtokában van.

4. Üzemeltető köteles az alábbi tevékenységeket ellátni:

a)meghatározza a temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjét;

b) biztosítja az eltemetés (urnaelhelyezés) feltételeit,

c) megállapítja a temetőlátogatók kegyeletgyakorlásának feltételeit, a nyitvatartási időt;

d) biztosítja a ravatalozó és technikai berendezéseinek- tárolók és hűtők- karbantartását, javítását, és működteti azokat, valamint

- gondoskodik rendszeres takarításukról, szükség szerinti fertőtlenítésükről,

- a helyiségek legalább kétévenkénti meszeléséről, festéséről;

e) biztosítja a temető infrastruktúrájának üzemben-és karbantartását, amely magában foglalja

* meglévő utak, járdák karbantartását, síkosság-mentesítését és a hó-eltakarítást
* seprést, kaszálást, sarabolást, gyomirtást
* kapuk, kerítések javítását, karbantartását
* vízvezetékek, vízcsapok üzemeltetését, javítását
* az elektromos ellátás és világítás működtetését, karbantartását;

f) gondoskodik a temetőbe kiszállított elhunytak hűtőkamrában való elhelyezéséről és biztosítja a temetők nyitását, zárását;

g) vezeti és megőrzi a nyilvántartó könyveket (sírhely-és sírboltkönyv), az eltemettetőnek és a temetési hely felett rendelkezni jogosultnak abba betekintést enged, felvilágosítást nyújt

h) tájékoztatja a temetőlátogatókat a helyben szokásos módon;

i) kijelöli a temetési helyeket;

j) összegyűjti és elszállítja a hulladékot, a hulladékgyűjtőket tisztítja és fertőtleníti;

k) gondoskodik a temető rendjének betartásáról és betartatásáról;

l) összehangolja a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíti a temetés és az urnaelhelyezés zökkenőmentes lefolytatását;

m) gondoskodik az ügyfélfogadásról, ügyfélszolgálatot működtet.

5. Felek rögzítik, hogy a köztemetők üzemeltetését műszaki, közegészségügyi, kegyeleti, személyi feltételek biztosításával, a feladatok mennyiségi és minőségi követelményeinek meghatározásával az alábbi jogszabályokban és jelen szerződésben meghatározott rendelkezések szerint kell ellátni a megbízás időtartama alatt:

a temetőkről és a temetkezésről szóló 1999. évi XLIII. törvény (a továbbiakban: Temetőtörvény)

a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X.1.) Korm. rendelet (a továbbiakban: Korm. rendelet)

Hévíz Város Önkormányzat Képviselő-testületének ./… (……….) önkormányzati rendelete a temetőkről és a temetkezés rendjéről.

Üzemeltető kijelenti, hogy a jogszabályok rendelkezéseit ismeri, alkalmazza, magára nézve kötelezőnek fogadja el.

6. Önkormányzat kötelezettséget vállal arra, hogy tárgyévi költségvetési rendeletében a köztemetők fenntartására és üzemeltetésére intézményfinanszírozás keretében fedezetet biztosít, amit Üzemeltető az éves előirányzat összeg erejéig szükség szerint lehívhat a számlavezető pénzintézetnél. Felek megállapítják továbbá, hogy a köztemetők fenntartása kötelezően ellátandó önkormányzati feladat finanszírozására az állam támogatást biztosít, ezt az összeget intézményfinanszírozás keretében Önkormányzat átadja Üzemeltetőnek. Az állami támogatásról tárgyévet követő év január 31. napjáig az Üzemeltetőnek el kell számolnia. Az első elszámolás határideje: 2017. január 31. napja.

7.Az Üzemeltető a fenntartási és üzemeltetési feladatok ellátásáért díjat nem számol fel.

8. 1. Üzemeltető köteles a kegyeleti közszolgáltatást más gazdasági tevékenységétől számvitelileg elkülöníteni, a bevételekről és a kiadásokról külön nyilvántartást vezetni az alábbiak szerint:

a) bevételek

- sírhely, sírbolt, urnafülke, urnasírbolt megváltási és újraváltási díjai

- temetkezési szolgáltatók által fizetendő díjak (ravatalozó, hűtő használat)

- temető-fenntartási hozzájárulási díj (síremlék állítás, felújítás, egyéb munkák)

- intézményfinanszírozás;

b) kiadások (költség nemenként, munkafajtánként külön nyilvántartás)

- a temetőgondnok bérköltsége, járulékai

- karbantartás (szerződés 4. d)-e) pontjai szerint).

8.2. Az Üzemeltető a fenntartással és üzemeltetéssel összefüggő bevételekről és kiadásokról az Önkormányzatot tárgyévet követő év január 31. napjáig köteles tájékoztatni.

9. Felek rögzítik, hogy közüzemi szerződési kötelezettség nem keletkezik.

10. A szolgáltatás ellátásához szükséges eszközök beszerzése, és azokra vonatkozó mennyiségi és minőségi előírások betartása Üzemeltető feladata.

11. Felek megállapodnak abban, hogy Üzemeltető a temetők működtetéséhez kapcsolódó, használatba kapott vagyontárgyakat a jó gazda gondosságával, rendeltetésszerűen köteles használni, a szerződés 4. d)-e) pontjában foglaltaknak megfelelően karbantartást elvégezni. Amennyiben felújításra, pótlásra van szükség, azt jelzi Önkormányzatnak.

12. Üzemeltető kijelenti, hogy a feladat elvégzéséhez szükséges, a munkakör ellátását ismerő munkaerővel rendelkezik.

13. Üzemeltető kötelezettséget vállal arra, hogy a jegyző (megbízottja) részére a bevételekről és kiadásokról vezetett nyilvántartásokba történő betekintést lehetővé teszi, ellenőrzés lefolytatását biztosítja.

14. Jelen szerződésből eredő jogvitákat a felek egymás között, tárgyalásos úton rendezik, ennek sikertelensége esetén a Keszthelyi Járásbíróság illetékességében állapodnak meg.

15. Jelen szerződés felmondása a határozott időtartam alatt csak rendkívüli okra hivatkozással hat hónap felmondási idő mellett adott naptári év december 31. napjára lehetséges.

16.1. Önkormányzat részéről rendkívüli ok lehet:

a) a feladatok elmulasztása tartósan akadályozza a temetési szolgáltatást,

b) a jegyző (megbízottja) ellenőrzési tevékenységének ellehetetlenítése

c) jogszabályi előírások sorozatos megsértése;

16.2. Üzemeltető részéről rendkívüli ok lehet:

a) szerződés feltételeinek egyoldalú, egyeztetés nélküli, temetési szolgáltatást akadályozó, anyagi hátrányt okozó megváltoztatása

b) az üzemeltetés pénzügyi fedezetének megvonása.

17. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, valamint a vonatkozó jogszabályok rendelkezései az irányadóak.

Jelen szerződést a felek elolvasás és értelmezés után- erre feljogosított képviselőjük útján- 4 példányban, mint akaratukkal mindenben megegyezőt, jóváhagyólag aláírták.

Hévíz, 2016.

**………………………………….. ……………………………...**

**Hévíz Város Önkormányzat Hévíz Város Önkormányzat**

képv. Papp Gábor polgármester **Gazdasági, Műszaki Ellátó Szervezete**

Üzemeltető

képv. Laczkó Mária intézményvezető

**Szerződés átvizsgálás és ellenjegyzés:**

Iktatószám: VFO/ / 2016.

Összes példányszám: 4 , ez a ….. számú példány.

Ügyintéző (Feladat-felelős): Babics Tamás

1. Feladat-felelős részéről rendben:

…………………………… Dátum: ………………………

aláírás

2. Jogi ellenjegyzés:

…………………………… Dátum: ………………………

aláírás

3. Pénzügyi-kötelezettségvállalási ellenjegyzés:

……………………………. Dátum: ………………………

aláírás

**IV.**

**Az előterjesztés 2. melléklete**

**Hévíz Város Önkormányzat Képviselő-testületének**

**.…/…. (…...) önkormányzati rendelete**

**a temetőkről és a temetkezés rendjéről**

Hévíz Város Önkormányzat Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdésében kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**1. Általános rendelkezések**

**1. §** (1) A rendelet tárgyi hatálya kiterjed Hévíz város közigazgatási területén lévő Árpád utcai köztemetőre (hrsz. 1223) és a Hévíz- egregyi temetkezési emlékhelyre (hrsz. 023) (a továbbiakban együtt: temető).

(2) A rendelet személyi hatálya a temetőben tartózkodó vagy ott tevékenységet folytató természetes személyekre, jogi személyekre, jogi személyiséggel nem rendelkező szervezetekre terjed ki.

(3) Hévíz Város Önkormányzat a temetők fenntartásáról és üzemeltetéséről kegyeleti közszolgáltatási szerződés keretében Hévíz Város Önkormányzat Gazdasági, Műszaki Ellátó Szervezet 8380 Hévíz, Kossuth Lajos u. 4/A. (a továbbiakban: üzemeltető) útján gondoskodik.

(4) A temetők területe és az ott található létesítmények feletti rendelkezési jog az üzemeltetőn kívül harmadik személynek még ideiglenesen sem adható át, használatukra bérleti szerződés nem köthető.

(5) A temetőkben elhelyezett sírhelyek, síremlékek, tárgyak tekintetében őrzési illetve kártérítési felelősség sem az önkormányzatot, sem az üzemeltetőt nem terheli.

**2. A temető rendeltetésszerű használatához szükséges egyéb helyi, tárgyi és infrastrukturális feltételek**

**2. §** (1) A temető rendeltetésszerű működéséhez szükséges infrastrukturális feltételek, meghatározásának alapja az üzemeltetőnél nyilvántartott és vezetett temető sírhelytábla-és sírhelyfelosztási, urnasírbolt és urnafülke elhelyezési, valamint növénytelepítési terve (továbbiakban: parcellaosztási terv). A temetői létesítmények közül a temetkezési emlékhelyen külön ravatalozó építése nem kötelező.

(2) A parcellaosztási terv szerint a temetőt minden oldalról kerítés veszi körül kapuval, és a temető területén belül a fő megközelítési utak szilárd burkolatúak, további burkolt utak csak a parcellaosztási terv szerinti nyomvonalon építhetők.

**3. A temető és ravatalozó használatának, igénybevételének szabályai, valamint a kegyeletgyakorlás rendje**

**3. §** (1) A temetőben az elhunytak felekezethez tartozásra vagy egyéb megkülönböztetésre tekintet nélkül eltemethetők. Polgári és egyházi szertartással történő temetés, búcsúztatás egyaránt lefolytatható.

(2) Az Árpád utcai köztemetőben a ravatalozó, míg a Hévíz- egregyi temetkezési emlékhelyen a ravatalasztal használata kötelező.

(3) A temetőben mindenki köteles a hely jellegének megfelelő magatartást tanúsítani és tartózkodni a kegyeleti érzést sértő tevékenységtől, hanghatástól, magatartástól.

(4) Minden látogató kötelessége a temető és környezetének védelme, rendjének, tisztaságának megőrzése.

(5) A temetőt bárki látogathatja, de 12 éven aluli gyermek csak felnőtt felügyelete mellett tartózkodhat a temetőben.

(6) A temető területére állatot bevinni - vakvezető kutya kivételével - tilos.

(7) A temetőbe tilos gépjárművel behajtani és közlekedni, kivétel

a) a súlyos mozgássérültet szállító gépjármű,

b) síremlék készítésével, bontásával megbízott vállalkozó gépjárműve,

c) a fenntartással és üzemeltetéssel kapcsolatos tevékenység ellátásához használt gépjármű,

d) a temetkezési szolgáltató tevékenységéhez használt gépjármű.

**4. A temetési hely gazdálkodási szabályai**

**4. §** (1) A temetési hely a parcellaosztási terv szerint tervezett vagy már meglévő temetési hely (sírhely).

(2) A temetési hely koporsós temetés esetén lehet egyes sírhely, kettős sírhely, sírbolt, hamvasztásos temetés esetén urnafülke, urnasírhely, urnasírbolt. Az urna koporsós temetési helyre eltemethető.

(3) A parcellaosztási terv kiterjed egyrészt a tervezett soron következő temetési helyekre, kiemelt temetési helyekre, másrészt a lejárt megváltási idejű és a temetési hely felett rendelkezni jogosult által meg nem hosszabbított temetési helyekre.

(4) Temetési helyet meg lehet váltani előre, a megváltás időpontjában a parcellaosztási terv szerinti soron következő helyre.

(5) A temetési hely újra megváltható. A temetési hely feletti rendelkezési jog gyakorlása megszűnik, ha a használati idő meghosszabbítás hiányában lejár.

(6) A temetési helybe

a) egyes sírba 1 koporsó és rátemetéssel 1 koporsó vagy 2 urna, vagy koporsós temetés nélkül összesen 4 urna,

b) kettős sír egy-egy részébe az egyes sírhelynek megfelelő számú koporsó, vagy urna,

c) urnasírboltba két urna

d) urnafülkébe egy urna

e) sírboltba a kialakított temetési helyeknek megfelelő számú koporsó, vagy urna helyezhető el.

**5. A temetési hely méretezése**

**5. §** A temetési hely méretei:

a) a temetési helyek alapterülete

aa) egyes sírhely 2,20 m hosszú, 1 m széles, 2 m mély;

ab) kettős sírhely 2,20 m hosszú, 2 m széles, 2 m mély;

ac) sírbolt 2,5 m hosszú, 1,5 m széles, 2 m mély.

ad) urnafülke 30 x 30 cm belső méret;

ae) urnasírbolt 27 x 45 cm belső méret, 70 cm mély, 36x 56 cm külső méret, + 20 cm szegély

b) temetési helyek közötti távolság 0,6 m

c) sorok közötti távolág fej-fej irányban 0,6 m, láb-láb irányban 1,0 m

d) sírhelytáblák közötti távolság 4,0 m.

**6. A sírhelyhasználati idők meghatározása**

**6. §** (1) A temetési hely feletti rendelkezési jogosultság kezdő időpontja a megváltás napja.

(2) Az egyszeri megváltás időtartama:

a) egyes és kettős sírhely 25 év, illetőleg az utolsó koporsós rátemetés napjától számított 25 év

b) egyes és kettős sírbolt 60 év

c) urnafülke 25 év

d) urnasírbolt 25 év.

(3) A temetési helyek magánszemélyek között adásvétel tárgyát nem képezhetik. Amennyiben a nyilvántartó könyvben feltüntetett temetési hely felett rendelkező elhunyt, annak örökösei (jogutódjai) jogosultak a temetési hely felett rendelkezni.

(4) A megváltott, de fel nem használt temetési helyet - a temető fenntartója - a rendelkezésre jogosult kérelmére köteles visszaváltani, és a befizetett díj időarányos részét visszatéríteni. A visszatérítendő díj összegét a visszatérítéskor hatályban lévő díjtételek alapulvételével kell megállapítani.

(5) A temető üzemeltetője a temetési hellyel jogosultat köteles értesíteni a sírhely használati idejének lejáratára, azzal a tájékoztatással, hogy az újra megváltható.

**7. A temetési hely gondozása, sírjelek alkalmazása, hulladékgyűjtés és a növények, fák ültetésének szabályai**

**7. §** (1) A temetőben csak a sírok, síremlékek díszítésére szolgáló, a kegyeleti jelleget nem sértő tárgyak (koszorúk, vázák, virágok, mécsesek, gyertyák stb.) helyezhetők el

(2) A sírhelyek rendszeres gondozása, tisztántartása, virágokkal díszítése az elhunyt hozzátartozóinak kötelessége.

(3) Síremlék, sírjel a temetési hely területén nem terjeszkedhet túl.

(4) A sírhelyre fás szárú növények ültetése (amely teljes kifejlettségében nem magasabb 1,5 m-nél és átmérője nem több 0,6 m-nél), valamint pad elhelyezése a temető területén kizárólag a parcellaosztási terv szerint, az üzemeltető hozzájárulása alapján történhet.

(5) Az üzemeltető felszólítja az elhelyezőt az engedély nélkül elhelyezett pad, vagy kiültetett növény eltávolítására. Amennyiben az elhelyező ismeretlen, vagy a felszólítás eredménytelen, abban az esetben intézkedik a növény illetve pad eltávolításáról kártalanítás nélkül.

(6) A temető területén keletkezett hulladékot csak az arra kijelölt hulladékgyűjtőben szabad elhelyezni.

**8. Temetőüzemeltetési feladatok meghatározása**

**8. §** Az üzemeltető

a) beszedi a rendelet mellékleteiben meghatározott díjakat,

b) figyelemmel kíséri a temetési helyek megváltási idejének lejáratát, arról tájékoztatja a rendelkezni jogosultat,

c) ellenőrzi a temetési helyek elhelyezésére, méretezésére, használatára vonatkozó előírások betartását,

d) ellátja a kertészeti munkákat, parkgondozási és gyommentesítési feladatokat, ellátja a parkgondozás szakmai felügyeletét,

e) eltávolítja a kegyeletsértő tárgyakat.

**9. A temetési szolgáltatás és a temetőben végzett vállalkozói tevékenységek ellátásának rendje**

**9. §** (1) A temetőben végzendő minden munkát – kivéve a sírok gondozását – be kell jelenteni az üzemeltetőnek a munkavégzést megelőző 3 munkanappal korábban.

(2) A munka az üzemeltető engedélye alapján kezdhető meg.

(3) A munkálatok a temető és a temetkezések rendjét nem zavarhatják.

**10. A díjak meghatározása**

**10. §** (1) A temetési helyek megváltási és újraváltási díjait az 1. melléklet tartalmazza.

(2) A temetőkről és a temetkezésről szóló 1999. évi XLIII. törvény 9. §-ban meghatározott temetői létesítmények igénybevételéért a temetkezési szolgáltatók a 2. melléklet 1. pontjában meghatározott díjat kötelesek fizetni.

(3) A temetkezési szolgáltatók kivételével a temetőben vállalkozásszerűen munkát végzők temetőfenntartási hozzájárulást kötelesek fizetni. A hozzájárulás mértékét a rendelet 2. melléklet 2. pontja tartalmazza.

(4) A temetőbe való behajtás ingyenes (3. § (7) bekezdés a)-d) pont).

**11. Záró rendelkezések**

**11. §** Ez a rendelet 2017. január 1-jén lép hatályba, hatálybalépésével egyidejűleg hatályát veszti Hévíz Város Önkormányzata Képviselő-testületének a temetőkről és a temetkezés rendjéről szóló 19/2000. (XI. 30.) önkormányzati rendelete.

dr. Tüske Róbert Papp Gábor

jegyző polgármester

1. melléklet a …/……(……) önkormányzati rendelethez

**A temetési helyek megváltási és újraváltási díjai**

|  |  |  |
| --- | --- | --- |
|  | **A** | **B** |
| **sorszám** | **Megnevezés** | **Díj (Ft)** |
| 1. | Sírhely, felnőtt, egyes 25 évre | 25.000 |
| 2. | Sírhely, felnőtt, egyes 25 évre, kiemelt helyen | 50.000 |
| 3. | Sírhely, felnőtt kettős 25 évre | 50.000 |
| 4. | Sírhely, felnőtt kettős 25 évre, kiemelt helyen | 100.000 |
| 5. | Urnafülke 25 évre | 30.000 |
| 6. | Urnasírbolt (2 urna) 25 évre /rézsű/ | 60.000 |
| 7. | Sírbolt (kripta), egyes 60 évre | 100.000 |
| 8. | Sírbolt (kripta), egyes 60 évre, kiemelt helyen | 200.000 |
| 9. | Sírbolt (kripta), kettős 60 évre | 200.000 |
| 10. | Sírbolt (kripta), kettős 60 évre, kiemelt helyen | 400.000 |

A díjak az Áfát nem tartalmazzák.

2. melléklet a …/……(……) önkormányzati rendelethez

**1. A temetői létesítmények igénybevételéért a temetkezési szolgáltatók által fizetendő díjak**

|  |  |  |
| --- | --- | --- |
|  | **A** | **B** |
| **sorszám** | **Megnevezés** | **Díj (Ft)** |
| 1. | A temetőben lévő közművek, ravatalozó használata, valamint a hulladékszállítás és ártalmatlanítás költsége temetésenként | 20.000 |
| 2. | A hűtő használata (maximum 7 nap) | 5.000 /nap |

A díjak az Áfát nem tartalmazzák.

**2. A temetkezési szolgáltatók kivételével a temetőben vállalkozásszerűen munkát végzők által fizetendő temető-fenntartási hozzájárulási díj**

|  |  |  |
| --- | --- | --- |
|  | **A** | **B** |
| **sorszám** | **Megnevezés** | **Díj (Ft)** |
| 1. | Sírbolt, síremlék állítás üzemeltetői engedély alapján | 5.000 |
| 2. | Sírbolt, síremlék karbantartás, felújítás, egyéb munkák üzemeltetői engedély alapján | 4.000 |
| 3. | Többlet föld elszállítása és elhelyezése | 5.000 |

A díjak az Áfát nem tartalmazzák.

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: A temetőkről és a temetkezés rendjéről szóló önkormányzati rendelet

**Társadalmi-gazdasági hatása**: A köztemetők fenntartása, üzemeltetése folyamatos feladatot ró a fenntartóra és üzemeltetőre, azért hogy a kegyeleti szokások feltételeinek zavartalan biztosítása megvalósuljon.

**Költségvetési hatása**: A köztemetők fenntartásának költségeihez hozzájárulnak a temetkezési szolgáltatók, temetőben vállalkozásszerűen munkát végzők által fizetendő díjak.

**Környezeti, egészségi hatása**: nincs

**Adminisztratív terheket befolyásoló hatása**: Az üzemeltetést ellátó GAMESZ folyamatosan vezeti a nyilvántartásokat.

**Egyéb hatása**: nincs

**A rendelet megalkotásának szükségessége**: Az önkormányzati szabályozás megfeleljen a központi jogszabályok változásainak.

**A rendelet megalkotása elmaradása esetén várható következmények**: Az önkormányzati rendelet nem felel meg a központi jogszabályok előírásainak.

**A rendelet alkalmazásához szükséges feltételek**:

* **személyi**: GAMESZ munkatársai
* **szervezeti**: GAMESZ
* **tárgyi**: nincs
* **pénzügyi**: tárgyévi költségvetési rendelet

**V.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Babics Tamás | környezetvédelmi ügyintéző |  |  |
| Olt István | városfejlesztési osztályvezető |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Laczkó Mária | GAMESZ intézményvezető |  |  |
| Társadalmi Egyesületek Zala Megyei Szövetsége |  |  |  |
| Országos Temetkezési Egyesület és Ipartestület |  |  |  |